Fysioterapeutisk genoptræning kan betyde, at nordjyske knæ- og hoftepatienter kan spare en tur under kniven.

På få år er antallet af operationer i knæ og hofter styrtdykket. Der sker, fordi stadig flere bruger genoptræning som behandling, der er et billigere og mere sikkert alternativ. Ny forskning viser det, fysioterapeuterne længe har ment - at træning kan være lige så godt som en operation. Artrose - også kendt som slidgigt - i hofte og knæ er nogle af de skader, der med fordel kan behandles fysioterapeutisk. John Christensen fra Himmerland har gennem længere tid været hæmmet af smerter i hoften, der betød, han troede, en operation var sidste udvej. Inden operationen blev han tilknyttet et seks ugers genoptræningsforløb hos BeneFit i Hobro, der har gjort en mærkbar forskel. - Det har betydet, at jeg kan beholde mit arbejde uden at skulle gennem en operation, for det var alternativet. Som det går lige nu, så er det perfekt. Jeg er lige ved at tro, at jeg skal spille badminton igen, siger John Christensen. Nye tal fra Aalborg Universitetshospital viser, at antallet af operationer af knæ alene er faldet fra 1828 i 2008 til 886 i 2016. Fysioterapien har i mange år lidt under, at der manglede evidens for, at det virker som behandling. Nu hvor der er dokumentation for, at træning kan bruges som alternativ til operationer, tror fysioterapeuterne på, at de fremover vil spille en større rolle i patienternes bevidsthed. - Vi er slet ikke i mål, vi er på den rejse, som jeg tror på, og at fysisk aktivitet, det er fremtidens medicin, siger Preben Weller, der er indehaver af BeneFit i Hobro. Se hele indslaget herunder, hvor TV2 Nord har besøgt genoptræningscenteret BeneFit Hobro.